30.5.2006		138/01/2006

OIKEUSMINISTERIÖ

LAUSUNTO EHDOTUKSESTA LAIKSI LIIKETOIMINTAKIELLOSTA ANNETUN LAIN MUUTTAMISESTA (10/41/2005)

Yleistä

Työryhmän esitys on pääsääntöisesti hyvä ja toteuttamiskelpoinen. Liiketoimintakiellon valvonnan tehostaminen myös muiden viranomaisten kuin poliisin toiminnassa on perusteltua toteuttaa lakiehdotuksessa kaavaillulla tavalla. Päävastuu säilyy poliisilla muiden viranomaisten roolin ollessa lähinnä varsinaisen toimintansa yhteydessä esiin tulleiden liiketoimintakiellon rikkomista koskevien epäilyjen ja havaintojen saattaminen poliisin tietoon. Selkeä parannus on myös liiketoimintakieltoa koskevien tietojen merkitseminen kauppa- ja säätiörekisteriin.

Liiketoimintakiellon julkisuus

Liiketoimintakiellot merkitään oikeusrekisterikeskuksen ylläpitämään liiketoimintakieltorekisteriin. Rekisterin käyttötarkoituksesta säädetään ehdotuksen 21 §:ssä, jonka mukaan rekisteriä pidetään liiketoimintakiellon julkisuuden toteuttamiseksi sekä kiellon noudattamiseksi ja valvomiseksi. Ehdotuksen perustelujen mukaan kiellon tehokkaan toteuttamisen kannalta on tärkeää, että tieto liiketoimintakiellosta on helposti saatavissa yleiseen käyttöön tarkoitetusta valtakunnallisesta rekisteristä. Julkisuuden toteuttamisella säännöksessä viitataan siihen, että kaikilla liiketoiminnassa työskentelevillä ja esimerkiksi kaupan tai muiden palveluiden tarvitsijoilla on omalta osaltaan mahdollisuus rekisterin avulla varmistua siitä, etteivät he asioi kieltoon määrätyn kanssa. 

Tämän hyvän tavoitteen kannalta vaikuttaa ristiriitaiselta se, että liike-elämässä toimivien kauppiaiden tai muiden palvelujen tarvitsijoiden oikeus saada tietoja liiketoimintarekisteristä on rajoitettu pelkästään rekisteristä eri pyyntöä vastaan toimitettaviin maksullisiin tulosteisiin tai kopioihin. Tämä tiedonsaantitapa on sinänsä tarpeellinen mutta liike-elämän toimintatapa ja –tahti huomioon ottaen liian työläs ja hidas. Liike-elämän toimijoilla ei olisi ehdotuksen mukaan oikeutta saada tietoja liiketoimintakiellosta sähköisessä muodossa. Tämä oikeus on varattu vain viranomaisille, luottolaitoksille ja luottotietotoimintaa harjoittaville yhteisöille. Tietojen saatavuudessa liiketoimintakiellon valvonnan näkökulmaksi on valittu viranomaisvetoinen jälkikäteisvalvonta. Konkurssiasiamiehen käsityksen mukaan tehokkaampaa olisi pyrkiä ennakolta estämään liiketoimintakieltojen rikkomiset antamalla liike-elämän toimijoille mahdollisuus helposti tarkastaa liikekumppanin mahdollinen liiketoimintakielto. 

Käytännöllinen tapa varmistaa liike-elämän toimijoiden riittävän nopea ja vaivaton mahdollisuus saada tarpeellinen tieto liiketoimintakiellossa olevista henkilöistä olisi järjestettävissä esimerkiksi Patentti- ja rekisterihallituksen ja verohallinnon yhteisen yritystietojärjestelmän (YTJ) kautta. Yritykset ja yrittäjät käyvät muutoinkin tässä internetin kautta käytettävässä maksuttomassa rekisterissä tarkastamassa uuden mahdollisen liikekumppaninsa arvonlisäverorekisteröinnin ja ennakkoperintärekisteröinnin. Samassa yhteydessä kävisi helposti myös mahdollisen liiketoimintakiellon tarkastaminen. Järjestelmä voitaisiin kenenkään henkilötietojen suojaa tarpeettomasti loukkaamatta toteuttaa niin, että YTJ:hin liitettäisiin mahdollisuus tehdä kysely siitä, onko tietty henkilö liiketoimintakiellossa tai onko tietyn yhteisön hallinnossa liiketoimintakieltoon määrättyä henkilöä. Liiketoimintakieltoon määrättyjen luetteloa ei näin tarvitsisi sellaisenaan laittaa näkyville, jos tätä pidetään tietosuojan kannalta ongelmallisena. 

Edellisen esitetyn johdosta lakiehdotuksen 21 § 2 momentissa tulisi huomioida mahdollisuus luovuttaa rekisteristä tietoja jokaiselle myös sähköisessä muodossa ainakin tietyissä tilanteissa. 

Konkurssiasiamies 			Eeva Arko-Koski

Konkurssiylitarkastaja 			Harri Hämäläinen